
Peștera Sfântului Grigorie Decapolitul din Vâlcea – 
loc de sihăstrie și rugăciune 
 
de Conf. univ. dr. George V Grigore 
 
Printre locurile ascunse în piatră în care s-au rugat sfinții noștri 
români, se află și Peștera Sfântului Grigorie Decapolitul, aflatăîn 
purtarea de grijă a maicilor de la Mănăstirea Bistrița (jud. Vâlcea). 
Această peșteră ocupă un loc particular printre celelalte peșteri ce 
adăpostesc bisericuțe rupestre sau chilii din țara noastră. Numele 
acesteia nu vine de la locul de nevoințăși rugăciune al sfântului, ci de 
la faptul că aici se adăposteau, în vreme de necaz, Sfintele sale 
Moaște. Aspectelor naturale, ca poziția între stânci abrupte, drumul 
greu accesibil și intrarea caracteristică, se adaugăși importantul rol 
avut în istoria poporului român, împletindu-și existența cu viața destul 
de agitată a strămoșilor noștri. Chiar în prima atestare documentară, 
ea apare ca loc de adăpost și refugiu în fața urgiilor revărsate peste 
glia străbună. La început, vatră de sihastrie a pustnicilor de pe Valea 
Bistriței, Peștera Sfântului Grigorie Decapolitul devine, în cea de a 
doua jumătate a secolului al XV-lea, salvatoarea tezaurului și a 
locuitorilor sfintei mănăstiri fondate de boierii Craiovești.Galeriile 
întunecoase răsfirate înlăuntru ei, amenajate cu multa iscusință de 
călugării bistrițeni, devin cele mai sigure tainițe pentru comorile de 
artă, documente ctitoricești și voievodale, creații culturale și de 
spiritualitate ortodoxă. Fără ea, „multe dintre comorile păstrate s-ar fi 
risipit ca cele din alte mănăstiri”, afirma Alexandru Odobescu. De-a 
lungul istoriei, Peștera Sfântului Grigorie Decapolitul ocrotește viața 
unor personalități ilustre și oferă spațiu de pustnicie pentru numeroși 
călugări, retrași în acea singurătate, unde practicau asceza monahalăși 
creau valoroase opere culturale, iar în bisericuțele din stâncă, oficiau 

sfintele slujbe pentru folosul întregii omeniri. Mai presus de orice, 
Peștera Sfântului Grigorie Decapolitul evocă un fragment din 
zbuciumata istorie a poporului român, care a înfruntat obstacolele și a 
biruit greutățile, străbătând cu înțelepciune și dârzenie drumul vieții, 
deși uneori a fost mai prăpăstios decât cel care urca peste stânci spre 
Peșteră. Potrivit unei tradiții consemnate de arhimandritul Chiriac 
Râmniceanu, Peștera Sfântului Grigorie Decapolitul a fost descoperită 
de „un cioban vânător, mai înainte de a fi fost zidită sfânta Mănăstire 
Bistrița”. Cunoscută din vechime, ea este menționată documentar abia 
la începutul secolului al XVII-lea. De atunci și până astăzi, numeroși 
oameni de științăși cultură au făcut interesante cercetări și comunicări 
despre acest spațiu subteran, bogat în evenimente istorice și trăiri 
spirituale, aparținând strămoșilor noștri.Primul care vorbește despre 
Peștera Sfântului Grigorie Decapolitul este mitropolitul Matei al 
Mirelor, refugiat aici din egumena de la Mănăstirea Dealu, fiind 
constrâns de evenimentele provocate de năvălirea în Țara 
Românească a principelui Transilvaniei Gabriel Bathory (1608-1613), 
la finele anului 1610. În Cronica sa, citim următoarele: „Iar noi, 
orfani de domn, în spelunci și munți, cum zice Pavel, și în găurile 
pământului ascunzându-ne, temându-ne de înfățișarea lui Bathory 
Gabor; lipsiți, apăsați, maltratați, așteptând vreme de pace, dacă va 
fi voia lui Dumnezeu; stăpâniți deci de aceste lipsuri grozave și 
luptându-ne cu ele, mergând din loc în loc și întorcându-ne, am venit 
în Mănăstirea zisă Bistrița, unde aflând o peșteră foarte mare, în care 
nu puteau pătrunde vrăjmașii.” La mijlocul secolului al XVII-lea, 
peștera este vizitată de arhidiaconul Paul de Alep. În opera sa, 
concepută cu ocazia călătoriei sale, ca însoțitor al patriarhului 
Macarie al Antiohiei prin Țara Românească, scrie: „Când ne-am urcat 
să vedem acea peșteră, ne-am suit pe o singură potecă, unul câte 
unul, pe un urcuș greu, având în dreapta noastră o prăpastie 
înspăimântătoare până jos la albia râului. Din această cauză, pe cea 
mai mare parte a drumului, ei pun balustrade prinse din copac în 
copac. Am ajuns la acel loc cu mare greutate și cu multă osteneală. 

De la povârnișul dealului până la peșteră, cam cât o aruncătură de 
piatră, sunt niște scânduri lungi și înguste ca de podeț, slujind drept 
balustrade; când se tem de vreo primejdie, le ridică. Și aici stau în 
siguranță, că nici chiar dracii nu-și pot face drum la ei.La poartă 
sunt două ferestruici de fier, prin care am pătruns ca animalele, în 
patru labe; și am continuat săînaintăm de-a lungul tunelului, unul 
câte unul, la lumina torțelor, până ce eram aproape morți de 
oboseală. În sfârșit, am ieșit într-un loc întins și neted, unde am 
cercetat cu evlavie biserica clădităîntr-o mare înfundătură ce 
comunica cu exteriorul, și alături de ea este o chilie curată, 
locuităîntotdeauna de un călugăr. Lângă biserică, la răsărit, este o 
altăînfundătură mare, care comunică cu exteriorul și cu valea, unde, 
după cum se spune, numai în zori pătrunde o rază de soare. În 
peșteră este un izvor cu apă limpede, care curge mereu din plin. Acest 
loc nu are nimic de jur împrejur, ci numai un munte înalt și râpos, 
care se ridică dincolo de râu.” Călătorul antiohian mai precizează că, 
în vremuri de primejdie, domnitorul țării trimite aici soția și avuțiile 
sale, iar aprovizionarea se face prin deschizătura dinspre Cheile 
Bistriței, cu ajutorul unui scripet. Ajuns mitropolit al Țării Românești, 
Neofit I Cretanul (1738-1753), întreprinde două călătorii pastorale 
prin țară, în anii 1746 și 1747, vizitând și Eparhia Râmnicului. Ierarh 
cu multiple preocupări culturale, redactează, în drumul său un 
interesant „Jurnal”, care cuprinde valoroase însemnări despre 
monumente și localități, precum și numeroase inscripții și pisanii 
bisericești. În prima sa călătorie, mitropolitul ajunge și la Peștera 
Sfântului Grigorie Decapolitul, despre care notează: „Mai sus puțin de 
mănăstire, ca la un sfert de oră, și tot pe malul drept al râului 
Bistrița, ce curge de la miazănoapte la miazăzi, se află o peșteră 
foarte sigură, în care am intrat și noi, și ne-am minunat; fiindcă 
intrarea ei este într-un loc râpos, și înlăuntru nu poate intra cineva 
decât plecându-se; apoi la vreo doi stângeni de asemenea intrare, se 
întâlnește o poartă de fier, și la alți cinci stângeni altă poartă de fier. 
Mergând însă cineva și mai înlăuntru, află luminăși atâta spațiu căar 

putea săîncape peste două mii de oameni. Aici se aflăînlăuntru și 
două biserici și izvor de apă, șezând și un ieromonah pentru serviciul 
divin. Și ca să zic pe scurt, această peșteră este o fortificație pentru 
locuitorii de acolo.” În anul 1769, Peștera Sfântului Grigorie 
Decapolitul este menționatăîntr-un hrisov emis de Grigorie III Ghica 
(1763-1769), voievodul Țării Românești. Izbucnind războiul ruso-turc 
(1768-1774), egumenul de la Mănăstirea Bistrița, ieromonahul 
Grigorie (1768-1774), ascunde în peșteră moaștele Sfântului Grigorie 
Decapolitul, pentru a nu fi profanate sau răpite. Țara Românească 
intrase sub stăpânirea beligeranților, iar mănăstirile erau jefuite. Din 
această cauză, la 12 septembrie, domnitorul împuternicește 
conducerea mănăstirii să caute „în țară” patru oameni de încredere 
spre „a-i rândui pază la peștera unde se află Sfintele Moaște ale 
Sfântului Cuvios Părinte Grigorie Decapolitul”. Tot în secolul al 
XVIII-lea, peștera este menționatăîn lucrarea „Genealogia 
Cantacuzinilor”. Redactorul ei, banul Mihai Cantacuzino, tratând 
despre fondarea Mănăstirii Bistrița, relatează că este zidită la „poalele 
unui munte înalt, în care munte este o peșteră foarte ciudată. Are într-
însa trei gârliciuri, și toate răzbat într-o largă spărturăîn coasta 
muntelui, la care loc se luminează peștera. Dar a intra sau a ieși pe 
la acea spărtură nu se poate, pentru căîn toate părțile, și în sus și în 
jos, este râpă, ca și cum ar fi muntele într-adins tăiat, și împotriva 
spărturii este alt munte râpos, printre care munți curge apa Bistriței, 
căzând din piatrăîn piatră, are o vedere frumoasăși face un sunet 
nostim. În maidanul acelei spărturi, pot încăpea ca la șaptezeci de 
oameni. Sunt două odăi și două paraclise în peșteră, în care, după ce 
banul Barbu Basarab a îmbătrânit, s-a călugărit și acolo a schivnicit 
pânăa la moartea sa.” Un mare cărturar al monahismului românesc, 
ieromonahul Dionisie Eclesiarhul, cunoscut în istoria culturii 
naționale ca poliglot, miniaturist, caligraf și cronicar, a lăsat 
posterității o imagine ilustrată a Peșterii Sfântului Grigorie 
Decapolitul. Volumul al II-lea de acte și hrisoave din arhiva păstratăîn 
Mănăstirea Bistrița, redactat în anul 1796, cuprinde și un document 

referitor la „mile și scutiri” domnești privind „Schitul Peștera”; 
caligrafiat artistic, frontispiciul actului voievodal este ornamentat cu 
peisajul peșterean, surprins de pe stânca malului opus al râului. Se 
observă o scară de lemn prevăzută cu un mecanism care permitea 
ridicarea ei în caz de pericol; ușa de fier; Biserica Sfinții Arhangheli, 
imaginată cu turlă, desigur o intervenție a miniaturistului pentru a 
indica locașul de cult; o chilie, separată de biserică, în a cărei 
apropiere se afla un dispozitiv, asemănător unui fus de puț cu roată, 
de care atârnă o funie și o găleată. Cu ajutorul acestei instalații 
scoteau călugării apa din albia Bistriței și ridicau diferite materiale, 
metodă practicată pânăîn secolul al XX-lea de monahii Mănăstirilor 
de la Meteora, din Tesalia (Grecia). Stâncile din jurul peșterii sunt 
acoperite cu brazi și tufișuri, printre care zboară păsări și mișunășerpi. 
Peștera Sfântului Grigorie Decapolitul apare și într-un document din 7 
aprilie 1797, prin care domnitorul Alexandru Ipsilanti (1796-1797) 
miluiește sihăstria de aici, după exemplul înaintașilor săi. Printre 
altele, se spune: „Fiindcă Schitul Bistrița din Vâlcea, ce este în 
peștera de 50 de stânjeni, la care este hramul Sfinților Arhangheli, 
unde locuiesc părinți sihaștrii, cu un trai foarte greu, apa o trag 
acolo sus din pârâul de jos, de 80 de stângeni”, este scutit de 
„dijmărit 50 de stupi, 50 de oi, și să ia anual din vama județului 50 de 
taleri; să mai ia 20 de taleri anual de la vinarici și sățină doi oameni 
scutiți”. În secolul al XIX-lea, Peștera Sfântului Grigorie Decapolitul 
trece și în literatură. În anul 1842, poetul Grigore Alexandrescu 
(1810-1888) întreprinde, împreună cu Ion Ghica (1817-1897), o 
călătorie prin țară, pentru vizitarea monumentelor istorice și naturale, 
printre care și Mănăstirea Bistrița.Conduși la peșteră de un călugăr 
vârstnic, scriitorul relatează: „Ne trebui mai mult de un ceas până să 
ajungem, poteca era strâmtă, înainte și în dreapta prăpăstii, în vale 
râul ce poartă numele mănăstirii, împotrivă stânci râpoase și goale, 
și în stânga peștera, în care intrarăm pe brânci ca într-o vizuine, cu 
toate ca înlăuntru e destul de largă. Fiecare dintre noi ținea câte o 
făclie aprinsă. Înlăuntru peșterii sunt două mici altare în fața 

prăpastiei.” Poposind la Mănăstirea Bistrița în anul 1858, scriitorul 
Alexandru Pelimon (1822-1881), cunoscut pentru călătoriile sale, este 
condus de ieromonahul Roman la monumentele din zonă: Mănăstirea 
Bistrița, Schitul Păpușa, Cheile Bistriței și Peștera Sfântului Grigorie 
Decapolitul. Lucrarea sa, „Impresiunii de călătorie în România”, redă 
sugestiv excursia la peșteră. Primele date istorice despre Peștera 
Sfântului Grigorie Decapolitul provin de la cercetătorul Alexandru 
Odobescu (1834-1895), apreciatul inițiator al studiilor arheologice din 
țara noastră. Având misiuni științifice, vine de trei ori la Bistrița, între 
anii 1858-1861. În anul 1860, împuternicit de Ministerul Cultelor și 
Instrucțiunilor Publice, descrie și cataloghează toate obiectele de 
patrimoniu cultural și artistic din mănăstirile județelor Argeșși Vâlcea, 
atunci vizitând și peștera 
Pe lângă cele două biserici din Peșteră, Alexandru Odobescu 
menționeazăși „locul unde voia Știrbei să facăîncă 
una”.Contemporan cu Alexandru Odobescu, francezul Lancelot, 
pasionat călător, vizitează Peștera Sfântului Grigorie Decapolitul în 
anul 1860. El consemnează unele relatări ale localnicilor, potrivit 
cărora, niște vânători îndrăzneți, urmărind o ursoaică, au pătruns în 
peșteră, transformând-o în adăpost. Ulterior, „peștera a fost locuită, în 
vremile vechi și uitate, de pustnicii de prin aceste părți, și se poate 
admite chiar că, ea să fi fost locuită, cu mult mai înainte de oameni 
preistorici, de așa numiții locuitori ai peșterilor”. În continuare, el 
menționează„ruinele a două paraclise, unul zidit, având și chilii 
împrejur, și altul săpat în piatră”, iar „călugării asceți, care locuiau 
în acel mic schit, scoteau apa cu urciorul legat de funie, din apa 
Bistriței care trece prin fundul acestei prăpăstii.” De asemenea, 
autorul mai precizează că: „în vremuri de grea cumpănă, de năvăliri 
dușmane, de urgie și de jafuri, de sabie și foc, aici se ascundeau 
călugării de la Mănăstirea Bistrița, cu odoarele prețioase, cu actele 
și documentele, cu cărțile și manuscrisele Mănăstirii”, dar acum 
„totul este în ruină. Peștera nu mai este astăzi locuită de 

oameni.”Învățatul arhimandrit Ghenadie Enaceanu, publicând în anul 
1876 „Notele de călătorie ale mitropolitului Neofit I”, redăși câteva 
informații despre Peștera Sfântului Grigorie Decapolitul. Ales episcop 
al Râmnicului, Ghenadie Enaceanu desfășoară o vastă activitate 
pastorală, cercetând parohiile și mănăstirile din eparhia sa; în anul 
1890 se afla și la Mănăstirea Bistrița. În lucrarea sa, „Vizite 
canonice”, relatează că: „În muntele dinspre miazănoapte sus și în 
paralel cu albia Bistriței este o peșteră veche, unde s-a păstrat la 
vremi Moaștele Sfântului Grigorie Decapolitul, care peșteră se 
compune dintr-o sală lungăși înaltă, având lumină prin crăpăturile 
stâncilor, cu o intrare largă numai de un metru pătrat. În gură are 
tocul și ușa ferecate în fier. Astăzi a ajuns adăpostul liliecilor care, 
ziua în număr enorm de mare, stau atârnați unul de altul ca niște 
candelabre și de peretele ce compune tavanul peșterii, iar noaptea, 
umplu spațiul dimprejur, culegând nictiridele de tot felul.” La 
sfârșitul secolului al XIX-lea, peștera este vizitată de scriitorul și 
publicistul Alexandru Vlahuță (1858-1919) care face o călătorie prin 
țară. Impresiile culese le publicăîn anul 1901 sub titlul „România 
pitorească”, unde scrie despre peșteră următoarele: „Chiar din spatele 
mănăstirii intri în Cheile Bistriței, în lumea prăpăstiilor și vâltorilor: 
tot muntele e crăpat de sus până jos, și pe fundul acestei tăieturi, între 
înalții pereți de piatră, s-azvârle Bistrița, vijelios bătându-și apele de 
stânci, c-un zgomot asurzitor. În peretele din dreapta, la o înălțime 
amețitoare, deasupra torentului se deschide Peștera Sfântului 
Grigorie Decapolitul. O potecuță cu trepte scobite în piatră te duce 
de-a lungul cheilor, pe sub creasta muntelui, la gura unei vizuini 
înguste, prin care de abia te strecori și mergi târâș prin întunerec ca 
vreo zece pași până dai sub o boltăînaltă care primește puțină lumină 
de afară prin crăpăturile peretelui din dreapta; apoi te cobori pe 
sfărmituri de piatrăîn tinda peșterii, la paraclisul Sfântului Grigorie; 
de aici se despart două hrube adânci, întunecoase; una „a liliecilor”, 
unde într-adevăr huzuresc acești zburători ai nopții ca în propriul lor 
domeniu, alta „a chiliei”, care te suie prin tot felul de cotituri la o 

chilioară părăsită, cu icoane șterse, cu pereți afumați, acoperiți de 
vechi pisanii - urmele pustnicilor care, retrași de lume, și-au închis 
viața de bunăvoie în tainițele acestea umede și 
întunecoase.”Episcopul Atanasie Mironescu al Râmnicului (1898-
1909), cu ocazia participării la hramul din 1903 al Mănăstirii Bistrița, 
vizitează Peștera Sfântului Grigorie Decapolitul. Reporterul însoțitor 
prezintăîn paginile revistei „Cuvântul Adevărului” impresii din 
aceasta excursie. Tot de la începutul secolului se păstrează o descriere 
a peșterii, datorită protoiereului Meletie Răutu, inclusăîn lucrarea sa 
„Monografia eclesiastică a județului Vâlcea”, tipărităîn anul 1908.  
Spre Peștera Sfântului Grigorie Decapolitul se pleacă din 
Mănăstirea Bistrița. În partea vestică a ansamblului arhitectonic, 
câteva coloane de piatră cioplită prefațează gangul deasupra căruia se 
înalță monumentala clopotniță.Trecerea pe sub clopotniță conduce în 
exterior, unde o admirabilă perspectivă se deschide spre Muntele 
Bistrița, la poalele căruia domină castani seculari care, potrivit 
tradiției, au fost plantați de însuși Sfântul Nicodim de la Tismana 
(+1406), în secolul al XIV-lea, când a venit să cerceteze sihaștrii 
adăpostiți prin peșterile învecinate.Astăzi, urcarea spre Peștera 
Sfântului Grigorie Decapolitul este mult mai ușoarăși plăcută. În anul 
1940 a început construirea actualei poteci, săpatăîn stâncă sau nivelată 
unde a permis terenul. De-a lungul ei, balustradele împiedică 
prăbușirea în prăpăstiile adânci ale defileului din Cheile 
Bistriței.Peștera Sfântului Grigorie Decapolitul prezintă o importanță 
deosebit de mare și prin elementele sale istorice, prin completările și 
funcționalitățile atribuite ei de către om, caz aproape unic în țara 
noastră.Interiorul Peșterii Sfântului Grigorie Decapolitul se vizitează 
fără dificultăți. Culoarul de pătrundere conduce într-o „galerie 
principală”, asemenea unei săli spațioase. Înaintea unei „scări”, cam 
la 10 metri, se află o „lespede suspendată”; de pe ea se ajunge într-un 
„culoar înfundat”, reprezentând „etajul superior” al peșterii. Din 
„galeria principală”, se urcă un mic prag și se pătrunde într-un culoar, 

unde se găsește izvorul - două mici firicele de apă.Punctele de atracție 
ale Peșterii Sfântului Grigorie Decapolitul, în jurul cărora s-a 
desfășurat o vastă activitate culturalăși spirituală cu rezonanțe istorice, 
sunt cele două bisericuțe. Din galeria principală, culoarul stâng duce 
în direcția vestică, unde este situată„Bisericuța Ovidenia”, și tot în 
acel punct, o scară coboară spre est, către „deschizătura mare” a 
peșterii, unde este amplasată„Bisericuța Sfinții 
Arhangheli”.Dechiderea, numită„Fereastra Peșterii”, aflată la 30 de 
metri deasupra albiei râului Bistrița, permite pătrunderea luminei zilei 
și chiar a razelor soarelui, care încălzesc și luminează o parte a 
spațiului.Potrivit opiniilor emise de unii specialiști în domeniul 
istoriei naționale și bisericești, în Peștera Sfântului Grigorie 
Decapolitul există un locaș de cult mult mai vechi decât cele de astăzi. 
Virgil Drăghiceanu presupune că aici a luat ființă una dintre cele mai 
vechi așezări bisericești de la noi din țară, care ar coincide cu 
„începuturile vieții noastre naționale și bisericești”, iar părintele 
Dumitru Bălașa consideră că: „Sihaștrii olteni au ridicat din timpuri 
necunoscute un altar de închinăciune în această peșteră.” Această 
idee o găsim chiar din secolul al XVII-lea la arhidiaconul Paul de 
Alep care face referiri la începuturile Mănăstirii Bistrița. Pe temeiul 
afirmațiilor menționate, se poate susține faptul că primul altar creștin 
a fost zidit în „fereastra peșterii”, unde pustnicii aveau unele condiții 
mai bune, datorită luminii și aerului curat. Semnificativ este și faptul 
că, în naosul Bisericuței Sfinții Arhangheli, pe peretele nordic, lângă 
catapeteasmă, este zugrăvit chipul Sfântului Mare Mucenic Procopie 
care ne amintește, potrivit tradiției, de un vechi schit, anterior 
secolului al XV-lea. N-ar fi exclus ca relatarea lui Paul de Alep să 
privească tocmai acel schit.Odatăînsă cu noua organizare a 
monahismului ortodox român, realizată de Sfântul Nicodim de la 
Tismana în secolul al XIV-lea, peștera își pierde din importanță ca 
centru pustnicesc. Sihaștrii o părăsesc și zidesc în apropierea ei 
Bisericuța cu hramul „Schimbarea la Față”, sub influența curentului 
isihast adus de la Sfântul Munte Athos, iar schitul din peșteră s-a 

ruinat odată cu trecerea anilor.Dacă numele fondatorilor bisericuțelor 
din Peștera Sfântului Grigorie Decapolitul pot fi stabilite pe temeiul 
documentelor, identificarea pictorilor care au zugrăvit sfintele 
locașuri ridică numeroase dificultăți. În perioada când a fost 
construită Biserica Ovidenia, la Mănăstirea Bistrița activa renumita 
echipă de zugravi, formată din Dobromir și ucenicii săi, Dumitru și 
Chirtop. De la ei, au învățat arta picturii chiar unii dintre monahii 
bistrițeni, ajungând la înalte nivele de perfecțiune.Este suficient a 
semnala existența celor două„icoane împărătești”, păstrate în 
pronaosul bisericii mari, realizate la începutul secolului al XVI-lea, 
opere remarcabile aparținând unui maestru anonim. De asemenea, 
împodobirea unui Tetraevanghel, donat de postelnicul Marcea în 
1519, sau Tetraevanghelul scris din porunca egumenului Misail 
ieromonahul în 1537, sau împodobirea Evangheliarul slavon, tipărit în 
1512 de ieromonahul Macarie și descoperit în fondul de carte veche 
din Mănăstirea Bistrița; toate acestea dovedesc activitatea unor pictori 
și miniaturiști, formați sub îndrumarea unui mare artist, stăpân pe arta 
desenului și a culorii.Bisericuta Sfinții Arhangheli a fost pictatăîn trei 
rânduri. Profesorul Valentin Saca relatează că„în extrema nordică a 
zonei mediane a absidei altarului, o spărtură existentăîn zid a dat la 
iveală trei straturi de pictură cu decor geometrico-floral 
asemănător”. Primul strat de pictură datează din secolul al XVII-lea, 
contemporan cu edificarea locașului, fiind realizat de un autor 
necunoscut. În decursul timpului, pictura din Biserica Sfinții 
Arhangheli a suferit anumite refaceri sau retușuri. Prima intervenție 
are loc în anii 1781-1782, potrivit datei din inscripția lui „Daniil ot 
Peștera”: 7290. Nici autorul intervenției picturale nu este cunoscut. În 
zonă, activa atunci zugravul „Popa Ioan”; de la el se păstrează o 
icoană cu Sfântul Grigorie Decapolitul în Biserica din Ciorobești, 
realizatăîn anul 1775. Probabil este „Efrem zugravul”, care picteazăîn 
1779 Biserica Schitului 44 de Izvoare din Pietreni, ctitoria 
ieromonahului Ștefan, egumenul Bistriței. Și acolo, ca la Sfinții 
Arhangheli, alături de Ștefan egumenul se afla și Grigorie 

proegumenul.A doua revenire asupra picturii are loc în anul 1829, 
datorită unui incendiu produs în 1828, pe vremea schivnicului Ilarion, 
când bisericuța și chilia cad pradă flăcărilor. Opinia profesorului 
Valentin Saca, potrivit căreia, „se pare - aprecierea rămâne sub 
rezervă - că autorul celei de a doua refaceri mari a fost ieromonahul 
zugrav Partenie, care a zugravit și cele două icoane”, se adeverește, 
cu precizarea că zugravul era numai „monah”.Din „Pomelnicul mare” 
al Mănăstirii Bistrița, aflăm că acest călugăr, numit Partenie Zoba, a 
desfășurat o vastă activitate artistică. În Biserica Bolnița a Episcopiei 
din Râmnicu Vâlcea se păstrează„icoanele împărătești”, singurele 
salvate în 1847, când s-a produs devastatorul incendiu al orașului; pe 
una dintre ele, o inscripție se referă la monahul zugrav, având 
următorul cuprins: „Aceste patru icoane s-au făcut cu toată cheltuiala 
Prea Sfinției Sale chir Climent, episcopul Râmnicului, la leat 7257 
(1748-1749), și s-au prefăcut acum prin osârdia lui Partenie monah, 
Iosif și Climent, 1819.”La mănăstire, zugravește biserica mare, 
restaurează patru icoane păstrate în „tinda bisericii”și retușează 
chipurile sfinților care au fost degradate de turci; a spălat tâmpla 
bisericii și a zugrăvit cișmeaua. Cu privire la peșteră, se precizează că 
monahul Partenie „a zugrăvit două icoane.. și biserica și dinafară”. 
Deci, acest document dovedește limpede că ultima intervenție la 
pictura din Biserica Sfinții Arhangheli aparține monahului bistrițean 
Partenie Zoba, terminată la 20 decembrie 1829, când s-a consemnat în 
pomelnic. 
În prima jumătate a secolului al XX-lea, crește interesul 
oamenilor de științăși cultură față de acest spațiu subteran, încărcat de 
istorie și spiritualitate româneascăși ortodoxă. Atât peștera, cât și 
monumentele religioase dinlăuntrul ei vor cunoaște o cercetare mai 
amănunțită, fiind studiate de specialiști în domeniul speologic, 
arheologic, istoric și de artă bisericească monumentală.Astfel, după 
înființarea „Institutului de Speologie din Cluj”, în anul 1920 - primul 
de acest gen din lume –însuși fondatorul său, savantul Emil 

Racoviță(1868-1947), însoțit de colaboratorii săi apropiați - francezii 
Rene Jeannel, zoolog specialist, și Pierre-Alfred Chappuis, 
hidrobiolog - efectuează aici cercetări științifice, încununate de 
rezultate excepționale, peștera intrând în literatura de specialitate, în 
anul 1929.Cercetările de bio-speologie descoperă o bogată faună 
cavernicolă, favorizată de marile cantități de „guano” provenit de la 
coloniile liliecilor stabiliți în tavanul galeriilor; spațiile prezentând cea 
mai estică apariție de faună troglobiontă din Carpații Meridionali, fapt 
ce le atribuie o importanță bio-speologică deosebit de 
mare.Cercetările efectuate în deceniul al patrulea de specialiști din 
„Comisiunea Monumentelor Istorice”în Peștera Sfântului Grigorie, 
precum și asupra celor două monumente bisericești ajung la o serie de 
rezultate interesante.În anul 1933, Virgil Drăghiceanu, vorbind despre 
fondarea mănăstirii, scrie: „Cu mult mai înainte însă era un locaș de 
rugăciune și un azil în vremuri grele în Peștera Bistriței, care se 
scobește în piatra calcaroasă a muntelui, la o înălțime de peste 100 
metri deasupra prăpastiei în care se rostogoleste Bistrița. O intrare 
dintre cele mai periculoase, printr-un gang scund, prin care de abia 
te târăști, duce spre încăperile ce se lărgesc spre interior. Studiul 
Peșterii este de cel mai mare interes, pentru începutul vieții noastre 
naționale și bisericești. Aici, înapoia micii ușulițe de lemn, ferecată 
de fier, ca la romani în catacombele lor, începuserăm a face cele 
dintâi rugăciuni adresate lui Dumnezeu. În cetăți de felul acestor 
peșteri, inexpugnabile, ne conservarăm ființa națională.” După 
descrierea formei și dimensiunilor Bisericii Ovidenia, Virgil 
Drăghiceanu transcrie „Pisania” de aici, despre care spune că„abia se 
citește”. Autorul relateazăfaptul că, „afară de această biserică, se 
ridică una mai mare la deschiderea cea mare a peșterii spre râul 
Bistriței. Deși ruinată, pare că acum a fost terminată de mână 
omenească, din pricina acoperișului alb de șindrilă”. De asemenea, 
notează că bisericuța „are o inscripție cu totul ștearsă sub zgârieturile 
vizitatorilor” care, „prin desul obicei al iscălitului, au distrus cu totul 
frumusețea zugravelilor și au dărâmat chiar zidurile.” Istoricul și 

profesorul universitar Aurelian Sacerdoteanul, tratând în anul 1935, 
despre monumentele istorice și religioase din raza comunei Costești, 
menționeazăși existența a „două capele ale Sfântului Grigorie 
Decapolitul din Peștera Bistriței”. Fără a intra în domeniul datelor 
istorice, autorul descrie numai peisajul și amplasarea peșterii, 
precizând că cine dorește să o viziteze, trebuie să meargă„spre 
peștereni și să urce cărarea spre peșteră, la capătul drumului, o 
cărare lată de o jumătate de metru îl va duce la o scăriță de fier 
pusăîn gura peșterii.” Cu privire la vechimea monumentelor aflate 
acolo, nu aduce nici o noutate; citează doar pe Alexandru Odobescu, 
potrivit căruia, ambele bisericuțe „au fost zidite de mitropolitul Teofil 
la 1637. Biserica din față a fost refăcutăîn 1732, arsăși iar înnoită la 
1828-1831.”Probabil, urmare propunerii secretarului-director al 
„Comisiunii Monumentelor Istorice”, Virgil Drăghiceanu, de „a se 
închide ușa de la intrarea peșterii, astfel ca să nu se poată intra decât 
prin mijlocirea unei taxe de intrare, cu care s-ar putea ține un călăuz 
(sub supravegherea starețului), care să conducă pe vizitatori”, în 
anul 1934, protosinghelul Ilarion Cristea (1919-1941) înaintează 
Episcopiei Râmnicului un raport, specificând că peștera se găsește 
„înafară dă vatra sfintei mănăstiri”; din aceasta cauză, „a fost și este la 
discreția tuturor.”În consecință, propune să se intervină„pe lângă 
autoritățile în drept, că atât peștera, cât și terenul, să fie date pentru 
totdeauna în grija și răspunderea stăreției sfintei Mănăstiri Bistrița.” 
La intervenția conducerii Mănăstirii, nu s-a adoptat o măsură 
favorabilă ocrotirii peșterii și a monumentelor religioase amplasate 
acolo. Din această cauză, la 20 ianuarie 1941 s-a format un „Comitet 
de restaurare a bisericuțelor din Peșteră” ce a propus autorităților 
modalități de restaurare a monumentelor de aici și chiar de reluare a 
serviciului religios, dar fără rezultat.Administrată o perioadă de către 
„Muzeul Județean Vâlcea”, care electrificăîntregul spațiu subteran, 
Peștera Sfântului Grigorie Decapolitul a revenit din 1993 Mănăstirii 
Bistrița. Cunoscând valoarea și importanța acestui monument natural 
și ale celor două monumente de artă bisericească adăpostite aici, 

urmează ca prin purtarea de grijă a conducerii sfintei mănăstiri să fie 
restaurat întregul ansamblu și redat circuitului de valori culturale și 
artistice al patrimoniului spiritual din țara noastră. 
Despre Sfântul Cuvios Grigorie Decapolitul putem spune că s-a 
născut în orașul Irinopolis din Decapolea Isauriei, în sud-estul Asiei 
Mici, în jurul anilor 780-790. Ajunge la o mănăstire din Decapole, la 
egumenul Simeon, un frate al mamei sale. Aici a rămas timp de 14 
ani. Se va retrage într-o peșteră, unde va auzi o chemare de la 
Dumnezeu - care l-a îndemnat să părăsească peștera ca să poată fi de 
folos și altora. Petrece o iarna într-o mănăstire din Efes, ajunge în 
orașul Proconez, apoi la Enos, în Macedonia. De aici va fi prezent în 
Tesalonic, unde este găzduit într-o mănăstire de către egumenul 
Marcu. Împreună cu un călugăr de aici, se îndreaptă spre Roma. Au 
mers pe uscat până la Corint, în sudul Greciei. Se îmbarcă pe o 
corabie și ajunge la Roma. Sfântul avea o putere deosebită asupra 
demonilor. Multe persoane stăpânite de duhuri necurate au fost 
vindecate în urma rugăciunilor cuviosului Grigorie. În ciuda bolii de 
care suferea, Grigorie pleacă din Tesalonic la Constantinopol pentru a 
se întâlni cu unchiul său eliberat din temniță (fusese închis pentru că 
nu se arătase un luptator împotriva icoanelor). Trece la cele veșnice la 
20 noiembrie 842.Moaştele făcătoare de minuni ale Sfântului Cuvios 
Grigorie au rămas multă vreme în Constantinopol, în mănăstirea 
întemeiată de Iosif Imnograful, ucenicul sfântului. Ele dădeau 
tămăduiri neîncetat, pentru toate felurile de boli tuturor celor care 
alergau cu credinţă neîndoită către ele. Astfel, străbătea vestea 
minunilor sale pretutindeni.Moaştele Sfântului Grigorie s-au aflat în 
această mănăstire vreme de peste şase secole, se pare până în anul 
1453, când capitala Bizanţului a fost cucerită de turci. După tradiţie, 
pentru a nu fi profanată de turci, racla cu sfintele moaşte a fost dusă 
atunci din Constantinopol în Serbia. Aici, în Serbia, moaştele 
Sfântului Cuvios Grigorie au fost aşezate într-o mănăstire, săvârşindu-
se alte minuni în jurul lor.Moaștele sale au ajuns în țara 

noastrădatorită banului Barbu Craiovescu, care le-a cumpărat în anul 
1498 și le-a așezat în Mănăstirea Bistrița, din județul 
Vâlcea.Binecredinciosul Ban Barbu I Craiovescu, cunoscând cinstirea 
deosebită de care se bucurau ele în rândul credincioşilor, le-a adus cu 
mare cheltuială în Ţara Românească, în 1497/ 1498, şi le-a aşezat la 
Mănăstirea Bistriţa din Oltenia, ctitoria lui şi a familiei sale. Prin 
aducerea moaştelor Sfântului Grigorie Decapolitul la Bistriţa, ctitoria 
boierilor Craioveşti a devenit cel de-al doilea centru spiritual din Ţara 
Românească, după mitropolia de la Argeş, unde se aflau moaştele 
Sfintei Muceniţe Filofteea, aduse, după cum se ştie, în ţară, în secolul 
al XIV-lea, de domnul Nicolae Alexandru Basarab (1352-1364). 
Din îndemnul Banului Barbu I Craiovescu s-a tălmăcit, din greceşte în 
slavoneşte, „Viaţa Sfântului Grigorie Decapolitul“, scrisă în jurul 
anului 860 de către Ignatie diaconul, după un text adus în Ţara 
Românească de către doi călugări sârbi de la Schitul Iagorova. 
Traducerea este menţionată într-un manuscris de la Bistriţa, din anul 
1745, unde este confirmată că a fost „scoasă şi tâlcuită pe slavonie de 
cuviosul între ieromonahi chir Andrei, cu porunca şi cu osârdia celui 
de neam bun şi de Hristos iubitor, banul Barbu Craiovescu din Ţara 
Românească“.Documentele vremii atestă prezenţa neîntreruptă până 
în zilele noastre a moaştelor Sfântului Grigorie Decapolitul în Oltenia, 
la Mănăstirea Bistriţa. Ele se află aşezate astăzi în biserica cea mare a 
mănăstirii, izvorând mireasmă preafrumoasă şi dând tămăduiri pentru 
tot felul de boli, ca şi mai înainte, la cei care aleargă cu credinţă la ele. 
Poporul român dreptcredincios s-a închinat, de-a lungul veacurilor, cu 
deosebită evlavie la moaştele Sfântului Grigorie Decapolitul, 
recunoscându-l ca sfânt ocrotitor şi grabnic ajutător în încercările cele 
mai grele ale vieţii. Mulţi dintre cei care au venit să se închine 
moaştelor sale au oferit diferite danii mănăstirii care le adăpostea, ca 
prinos al evlaviei şi al recunoştinţei lor pentru multele binefaceri 
dăruite de către sfânt.O dovadă a cinstei deosebite pe care au acordat-
o credincioşii români, în special cei din Oltenia, Sfântului Grigorie 
Decapolitul este zidirea unor biserici în numele său. Cel mai vechi 

locaş de cult care îl are ocrotitor pe Sfântul Grigorie Decapolitul este 
biserica mănăstirii din Popânzăleşti (judeţul Dolj), construită în 1678 
de monahul Ioan, apoi biserica Schitului Păpuşa, din 1710, întemeiat 
de arhimandritul bistriţean Ştefan (1694-1732) pe „muntele 
Eleonului“, din apropierea Mănăstirii Bistriţa. De asemenea, trebuie 
menţionate şi bisericile parohiale din Stoeneşti (judeţul Vâlcea) şi 
Podari (judeţul Dolj) care au hramul „Sfântul Grigorie“. 
Dintre instituţiile cultural-educative ale Olteniei, Seminarul Teologic 
din Craiova a avut ca patron spiritual, între anii 1922 şi 1930, pe 
Sfântul Grigorie Decapolitul.Altă dovadă de cinstire a Sfântului 
Cuvios Grigorie Decapolitul o constituie tipăriturile apărute de-a 
lungul timpului închinate lui, care sunt destul de numeroase. De 
asemenea, este trecut în toate Vieţile de sfinţi care s-au tipărit în 
româneşte.Chipul Sfântului Cuvios Grigorie este zugrăvit în mai 
multe biserici din ţara noastră. Cea mai veche reprezentare a sa se 
păstrează în biserica bolniţei de la Mănăstirea Bistriţa, datând de la 
începutul secolului al XVI-lea. În pridvorul bolniţei, Sfântul Cuvios 
Grigorie este zugrăvit alături de Nicodim de la Tismana, în anul 1710, 
de pictorii Iosif ieromonahul şi Hranite. Din secolul al XIX-lea, cea 
mai reprezentativă înfăţişare a sfântului se păstrează în biserica 
Mănăstirii Bistriţa, realizată în anul 1856 de pictorul Gheorghe 
Tattarescu.Bucurându-se de această aleasă cinstire, Sfântul Sinod al 
Bisericii Ortodoxe Române a hotărât, la 28 februarie 1950, 
generalizarea cultului său în toată Biserica noastră. Cultul Sfântului 
Grigorie Decapolitul a fost generalizat oficial în octombrie 1955, în 
cadrul unor mari solemnităţi bisericeşti desfăşurate la Catedrala 
Patriarhală din Bucureşti şi la Catedrala episcopală din Râmnicu 
Vâlcea. El este cinstit de Biserica noastră în fiecare an la 20 
noiembrie.  
Peștera Sfântului Grigorie Decapolitul din Vâlcea – loc de 
sihăstrie și rugăciune, se dovedește a fi o matrice de istorie și 
spiritualitate fără de egal în Țara Românească. Prin adăpostul pe care 

l-a oferit, a fost un adevărat sipet de comori ce a păstrat vie credința și 
speranța neamului.  
 
Surse: wikipedia.org; manastireabistrita.ro; lapensiuni.ro; 
doxologia.ro; plecatdeacasa.net; ortodox.ro; basilica.ro; click.ro; 
eparhiaargesului.ro; amfostacolo.ro 

